Source: https://domov.sme.sk/c/22375047/ustavny-sud-zamietol-staznost-harabina-na-prezidentske-volby.html
Timestamp: 2020-05-30 09:47:49+00:00
Document Index: 1405864

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ']

Ústavný súd zamietol sťažnosť Harabina na prezidentské voľby - SME
Čaputová bola podľa súdu zvolená v súlade s ústavou a zákonmi.
2. apr 2020 o 16:32 (aktualizované 2. apr 2020 o 17:00) TASR
Štefan Harabin. (Zdroj: SME - Jozef Jakubčo )
Podľa rozhodnutia Ústavného súdu bola prezidentka Zuzana Čaputová zvolená v súlade s Ústavou a zákonmi. Informoval o tom Ústavný súd.
Žiadal opakovanie volieb
Harabin v podaní na Ústavný súd označil prezidentské voľby v prvom a druhom kole za nezákonné a neústavné, navrhol ich vyhlásiť za neplatné a opakovať ich.
"Ústavný súd na základe skutkových zistení a interpretácie ústavy a volebných predpisov rozhodol, že návrhy navrhovateľa sú zjavne neopodstatnené a prezidentka bola zvolená v súlade s ústavou a zákonmi," uviedol predseda Ústavného súdu Ivan Fiačan.
Podľa Harabina víťazka volieb pri financovaní svojej volebnej kampane obišla zákon, a to i v dôsledku kumulácie priamej podpory kandidáta Roberta Mistríka, ktorý pred voľbami odstúpil, a tretích strán.
Harabin zároveň poukázal na "neštandardne vysoký počet hlasovacích preukazov", ktoré podľa neho zakladajú dôvodnosť podozrenia o spáchaní volebného deliktu.
Nezrovnalosti nenašli
Ústavný súd o sťažnosti rozhodol na neverejnom zasadnutí pléna. V uznesení uviedol, že v konaní o ústavnosti a zákonnosti volieb prezidenta je potrebné brať do úvahy osobitný vzťah občanov voličov k hlave štátu a zvlášť k inštitútu priamej voľby prezidenta, a v tomto zmysle vychádzať z rešpektu k vôli voliča.
"Ústavný súd v odôvodnení uznesenia konštatoval, že volebné predpisy umožňujú, aby odstupujúci kandidát podporil iného kandidáta s tým, že volebné náklady týchto kandidátov sa nesčítavajú. Ústavný súd taktiež zistil, že zvolená kandidátka riadne uhradila reklamné plochy poskytnuté kandidátom, ktorý odstúpil. Napokon Ústavný súd na základe vyjadrení volebných autorít zistil, že v súvislosti s voľbou hlasovacími preukazmi nevznikli akékoľvek nezrovnalosti," konštatoval Fiačan.
V prvom kole prezidentských volieb 16. marca skončil Harabin tretí za Čaputovou a Marošom Šefčovičom, keď získal 14,34 percenta hlasov.
V druhom kole, ktoré sa konalo 30. marca 2019, zvíťazila Čaputová so ziskom 58,4 percenta hlasov pred Šefčovičom, ktorého volilo 41,59 percenta voličov.